Olav slik han fremstilles på Kronborgtapetene på Kronborg slott fra slutten av 1500-tallet.
**Olav IV Håkonsson** (norrønt: *Ólafr Hákonarsun*) (født i julen 1370 i Oslo, død 3. august 1387 på Falsterbohus) var konge av Norge fra 1380 til 87. Han var konge av Danmark fra 1376 til 87 som **Oluf 2.**

Olav var sønn av dronning Margrethe 1. og kong Håkon VI Magnusson. Da Margrethes far Valdemar Atterdag døde, var bare hans yngste datter Margrethe i live av de seks barna hans. Valdemar hadde lovet at kongen av Sverige, Albrekt av Mecklenburg, skulle få utpeke sin slektning Albrecht til konge av Danmark. Etter Valdemars død satte imidlertid det danske riksrådet seg imot en slik løsning. Valget falt i stedet på Olav, Margrethes sønn.

Dansk og norsk konge
--------------------

Han var da fem år, den yngste danske kongen noen gang. Hans mor ble derfor formynder for ham. At han kom på tronen, skyldtes at Margrethe som kongedatter kjøpte stormennenes støtte med len og gaver; og med den norske kongemakt i ryggen skaffet hun seg støtte fra hansabyene ved å love å stadfeste handelsrettene deres. I 1380 døde kong Håkon 6. av Norge, og Olav overtok også den norske tronen, der Norge i praksis ble styrt av et drottsete og en kansler innsatt av Margrethe. Hun innledet etter hvert samtaler med svenske stormenn for å få Olav innsatt også som svensk konge. Planene hennes ble ikke gjennomført i denne omgang.

Død på Falsterbohus
-------------------

Sensommeren 1387 utåndet Olav i armene på sin kammermester Folmer Jacobsen Lunge, bare seksten år gammel, på Falsterbohus. Margrethe, som befant seg i det nærliggende Ystad, arvet tronen, men den dynastiske personalunionen mellom de tre nordiske landene døde egentlig ut med Olav. Den døde ble balsamert og utstilt i Falsterbo kirke med utildekket ansikt.

Olavs død uten noen tronarving var en av historiens verste dynastiske katastrofer. Med ham døde mannslinjen i alle de tre gamle skandinaviske kongeslektene ut. Siden ble han gravlagt i Sorø klosterkirke på Sjælland, hvor også hans morfar lå. Innvollene gikk til Lund domkirke. På en senmiddelalderlig gravsten av gotlandsk sandstein montert i korets østvegg i klosterkirken, ses den norske løve hengende fra et bånd med gotiske minuskler. Her leses: *Hic iacet olavs filivs Margarete regine qve ex hacqvinno rege norvegie genvit* («Her hviler Olav, dronning Margrethes sønn, som hun avlet med kong Håkon av Norge»). Steinen ble etter 1857 tatt opp fra gulvet i koret og plassert her. Over graven ble det plassert en ny, moderne stein, også denne med en lignende inskripsjon på latin og det norske kongevåpen.

I 1402 dukket det opp en mann i Preussen som utgav seg for å være Olav. Dronning Margrethe forlangte ham utlevert og fikk ham til å tilstå bedrageriet. Han ble brent på Skånemarkedet.

Olav er en av de mer ukjente kongene i nordisk historie, enda han spilte en stor rolle som arving til samtlige tre nordiske kongedømmer som dermed passivt var grunnlaget for den nordiske unionen. Som person er det lite som er kjent om ham, men han ble heller ikke gammel, og det har blitt spekulert i om det lå politiske motiver bak hans plutselige død.

Referanser
----------

1. ↑  «Olaf», *findagrave*
2. ↑  Nils Petter Thuesen: *Norske dronninger gjennom tusen år* (s. 59)
3. ↑  «Olaf», *findagrave*
4. ↑  Kryger, Karin: *Danske kongegrave II*, Museum Tusculanums Forlag, 2014
5. ↑  Siv Randi Palm: *Norske prinsesser* (s. 62), forlaget Pantagruel, Oslo 2008, ISBN 978-82-7900-322-9

|  |  |  |
| --- | --- | --- |
| Forgjenger:**Valdemar IV** | **Konge av Danmark**(1376–1387) | Etterfølger:**Margrete** |
| Forgjenger:**Håkon VI Magnusson** | **Konge av Norge**(1380–1387) |

Stamtavle
---------

| Olav Håkonsson – stamtavle i tre generasjoner |
| --- |
| Olav Håkonsson | Far:Håkon VI Magnusson | Farfar:Magnus VII | Farfars far:Erik Magnusson, hertug |
| Farfars mor:Ingebjørg Håkonsdatter |
| Farmor:Blanka av Namur | Farmors far:Jean av Namur |
| Farmors mor:Marie av Artois |
| Mor:Margrete I | Morfar:Valdemar IV Atterdag av Danmark | Morfars far:Kristoffer II av Danmark |
| Morfars mor:Eufemia av Pommern-Wolgast |
| Mormor:Helvig av Slesvig | Mormors far:Erik II av Slesvig |
| Mormors mor:Adelheid av Holstein |

Portal: Danmark

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Store Danske Encyklopædi **·** Dansk biografisk leksikon **·** Encyclopædia Britannica **·** Nationalencyklopedin **·** VIAF **·** VIAF **·** GND **·** LIBRIS
 |